Rīga, 2024.gada 18.jūnijs

Informācijas tehnoloģiju tālmācības vidusskolas vecākiem

Cienījamie vecāki!

Paldies Jums par sniegto atbalstu izglītības iestādes akreditācijas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Jūsu līdzdalība akreditācijas procesā bija būtiska un vēlamies Jūs īsi informēt par tās rezultātiem.

Kopumā, Informācijas tehnoloģiju tālmācības vidusskola, neskatoties uz to, ka ir pavisam jauna vispārējās izglītības iestāde, tā tika akreditēta uz 6 gadiem.

Izglītības iestādes darbības kvalitātes jomas “Atbilstība mērķiem” un “Kvalitatīvas mācības” novērtētas ar vērtējumu “Jāpilnveido”, savukārt “Iekļaujoša vide” ar vērtējumu “Labi”[[1]](#footnote-1).

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Jāpilnveido |
| Kvalitatīvas mācības | Jāpilnveido |
| Iekļaujoša vide | Labi |

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus, t.sk. uzdevumus skolas darbības pilnveidei:

* Nodrošināt vispārējās izglītības satura apguves kvalitātes izvērtēšanas procesu, uzmanību pievēršot tālmācības procesa īstenošanas metodikai, stundu plānošanai un vadīšanai (ja tādas nodrošina) atbilstoši kompetenču pieejai.
* Izglītības iestādes vadībai un pedagogiem attīstīt vienotu izpratni par izglītības iestādes vienotu metodiskā darba mērķi, tostarp, kas ir kvalitatīva mācība stunda tiešsaistē (jo šādu praksi skola īsteno), kā arī kvalitatīvu tieši tālmācībai domātu, strukturētu, pašvadītām mācībām atbilstošu mācību materiālu sagatavošanu.
* Ieviest un pilnveidot vienotu vērtēšanas sistēmu, t.sk., izveidot pedagogiem vienotu izpratni par formatīvo un summatīvo vērtēšanu, īpaši akcentējot kritēriju noteikšanu pārbaudes darbos (piem., punktu skaits uzdevumos, vērtēšanas metodikai atbilstošu uzdevumu izveidošana), kā arī izglītības iestādē veidot sistēmu darbam ar izglītojamiem, kuriem zemi mācību sasniegumi, to uzlabošanai.
* Izveidot vienotu sistēmu, neattaisnoto kavējumu uzskaitei un reģistrēšanai, apzināt kavējuma iemeslus un nodrošināt pasākumus to mazināšanai/novēršanai, kā arī mazināt kavējumu skaitu un veicināt to, lai izglītojamie vairāk piedalās tiešsaistes nodarbībās.
* Izstrādāt pedagogu profesionālās darbības kvalitātes novērtēšanas kārtību, definējot rezultatīvos rādītājus, vienlaikus veidojot pedagogu izpratni par profesionālās darbības efektivitāti un izaugsmes iespējām.
* Nodrošināt, ka mācību priekšmetu īstenošanu (piem., programmēšana) nodrošina izglītības iestādes pedagogi par kuriem dati ievadīti VIIS sistēmā.
* Izstrādātos iestādes iekšējās kārtības noteikumus precizēt, nodrošinot to faktisku piemērotību iestādes darbības specifikai un ārējā normatīvā akta prasībām (piem., noteikumu nosaukums).

Akreditācijas ekspertu komisija, veicot savu darbu, izmantoja šādas metodes:

* Intervijas un sarunas ar izglītības iestādes direktori, dibinātāju un direktora vietnieci (klātienē), izglītojamiem, to vecākiem un pedagogiem (attālināti);
* Mācību stundu/nodarbību vērošana (6 tiešaites stundas, 6 mācību stundu ieraksti, sadarbībā ar *Datorium* īstenotās mācību stundas programmēšanā);
* Izglītības iestādei pieejamo nomāto telpu apskate;
* Dokumentu un informācijas analīze (izglītības iestādes nolikums, iekšējās kārtības noteikumi, izglītojamo mācību sasniegumu vērtēšanas kārtība; izglītības iestādes attīstības plāns 2023./2024. – 2025./2026.m.g.; “Skolas audzināšanas programma 2023./2024.m.g. – 2025./2026.m.g.” u.c.
* Tīmekļvietnes un komunikācijas analīze.

Novēlam Jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja

Andra Šenberga

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)